Oskar mükafatı (2020)
93-cü Oskar mükafatı — Kinematoqrafiya incəsənət və elm akademiyası tərəfindən 2020-ci ilin ən yaxşı filmlərini qeyd etmək üçün təşkil edilən mükafatlandırma mərasimidir. Mərasim 25 aprel 2021-ci ildə Los-Ancelesin Yunion-Steyşn dəmiryolu stansiyası və Dolbi Teatrında baş tutmuşdur. COVID-19 pandemiyasının kinematoqrafa təsirləri səbəbi ilə mərasim planlaşdırıldığından iki ay gec həyata keçirilmişdir. Nominantların siyahısı 15 mart 2021-ci ildə açıqlanmışdır. "Köçərilərin torpağı" filmi Ən yaxşı film nominasiyası da daxil olmaqla mərasim gecəsində üç mükafat qazanmışdır. "Ata", "İuda və Qara messiya", "Ma Reyni:Bluzun anası", "Mank", "Ruh" və "Metalın səsi" filmlərinin hər biri iki mükafat qazanmışdır. "Daha bir halqa", "Kolett", "Nəsə olsa bil ki, səni sevirəm", "Minari", "Müəllimim osminoq", "Ümid verən qız", "Ehkam" və "İki uzaq yad" filmləri isə bir mükafat qazanmışdır. 2006-cı ildə baş tutan 78-ci Oskar mükafatları mərasimindən sonra ilk dəfə 2020-ci ildə heç bir film üçdən artıq mükafat qazanmamışdır. 1972-ci ildə baş tutan 44-cü Oskar mükafatlarının Çarli Çaplinə Fəxri mükafat verilməsi ilə başa çatmasından sonra, 2020-ci ilin mərasimi "Ən yaxşı film" nominantının elan edilməməsi ilə başa çatan ikinci mərasim (mərasim Ən yaxşı kişi və Ən yaxşı qadın nominasiyalarının elan edilməsi ilə başa çatmışdır) olmuşdur. 2020-ci ilin mükafatlandırma mərasimi 9.85 milyon izləyici sayı ilə tarix boyunca ən az izlənən mərasim olmuşdur.